CELEX: 52015PC0648
Language: hu
Date: 2015-12-16
Title: Javaslat AZ EURÓPAI PARLAMENT ÉS A TANÁCS RENDELETE az árutőzsdei kereskedők számára biztosított mentességek tekintetében az 575/2013/EU rendelet módosításáról

EURÓPAI BIZOTTSÁG
            Brüsszel, 2015.12.16.
            COM(2015) 648 final
            2015/0295(COD)
            Javaslat
            AZ EURÓPAI PARLAMENT ÉS A TANÁCS RENDELETE
            az árutőzsdei kereskedők számára biztosított mentességek tekintetében az 575/2013/EU rendelet módosításáról
            (EGT-vonatkozású szöveg)
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Az „árutőzsdei kereskedő” fogalma az energia- és árupiacokon működő gazdasági szereplők széles körét foglalja magában. E szereplők némelyike kizárólag árupiaci származtatott szerződésekkel kereskedik, és funkcióját, valamint kockázatait tekintve a befektetési vállalkozásokra hasonlít, míg mások a nyersanyag-előállítás mellett csupán kiegészítő tevékenységként adnak-vesznek árupiaci derivatívákat. Az 575/2013/EU rendelet (a tőkekövetelmény-rendelet, CRR) és a 2013/36/EU irányelv (a tőkekövetelmény-irányelv, CRD) követelményei egyaránt vonatkoznak a hitelintézetekre és a befektetési vállalkozásokra. A befektetési vállalkozásokra vonatkozó tőkekövetelmény-rendszer a hitelintézetekre vonatkozó rendszeren alapul, annak a befektetési vállalkozások által nyújtott befektetési szolgáltatások figyelembevételével adaptált változata.
               
               
                  A CRR 493. cikkének (1) bekezdése és 498. cikkének (1) bekezdése mentesíti a nagykockázat-vállalásra, illetve a szavatolótőke-követelményekre vonatkozó rendelkezések alól az árutőzsdei kereskedőket (azokat a befektetési vállalkozásokat, „amelyek fő üzleti tevékenysége kizárólag a 2004/39/EK irányelv I. melléklete C. szakaszának 5., 6., 7., 9. és 10. pontjában meghatározott pénzügyi instrumentumokhoz kapcsolódó befektetési szolgáltatásokból és tevékenységekből áll, és amelyekre 2006. december 31-én az értékpapír-befektetési szolgáltatásokról szóló, 1993. május 10-i 93/22/EGK tanácsi irányelvet nem kellett alkalmazni”).
               
               
                  Mindkét mentesség 2017. december 31-én lejár. E mentesítő rendelkezések eredetileg azért kerültek be a CRR-be, hogy időt adjanak a szabályozó hatóságoknak az árutőzsdei kereskedők kockázati profiljához igazodó prudenciális szabályok kidolgozására
                     1
                  . E célból a CRR 493. cikkének (2) bekezdése és 498. cikkének (2) bekezdése szerint a Bizottságnak 2015 végére jelentéseket kell készítenie, amelyek alapján a Bizottság a CRR módosítására irányuló javaslatokat tehet. Az említett határidőig a Bizottságnak egy további, az általában vett befektetési vállalkozások prudenciális felügyelete céljára megfelelő rendszerre vonatkozó jelentést is be kell nyújtania. Ezt a jelentést is bizottsági javaslat követheti.
               
               
                  Mivel az említett jelentések összefüggnek egymással, a Bizottság úgy döntött, hogy a fenti témákat egyetlen felülvizsgálatban egyesíti (a továbbiakban: a befektetési vállalkozásokra vonatkozó felülvizsgálat), és egyetlen jelentést készít. Ezt a befektetési vállalkozások valamennyi típusára vonatkozó koherens prudenciális keretrendszer kialakításának szükségessége indokolta. A befektetési vállalkozásokra vonatkozó felülvizsgálat megkezdődött: a Bizottság felkérte az Európai Bankhatóságot (EBH) és az Európai Értékpapír-piaci Hatóságot (ESMA) a szakmai tanácsadásra. A szakvélemény várhatóan 2015. szeptember végére készül el. A Bizottság ennek ismeretében készíti el saját jelentését. Amennyiben a Bizottság a befektetési vállalkozásokra vonatkozó, meglévő prudenciális keretrendszer módosítása mellett dönt, úgy a jelentésben részletezi a befektetési vállalkozásokra vonatkozó felülvizsgálat következő lépéseit, és körvonalazza a mérlegelt módosításokat.
               
               
                  A befektetési vállalkozásokra vonatkozó felülvizsgálat összetett projekt, amely 2015 végéig nem fog lezárulni. Rendkívül valószínűtlen ezért, hogy még a jelenlegi mentességek lejárata (2017 vége) előtt elkészüljön, elfogadásra és alkalmazásra kerüljön egy, az e felülvizsgálat eredményeként létrejövő esetleges jogi aktus. Amennyiben viszont az említett időpontig nem születik meg a befektetési vállalkozásokra vonatkozó felülvizsgálat eredményeként létrejövő specifikus prudenciális keretrendszer, az árutőzsdei kereskedőkre 2018. január 1-jétől teljes mértékben vonatkozni fognak a CRR/CRD követelményei.
               
               
                  Ez két problémát vet fel. Először is, az árutőzsdei kereskedők úgy kerülnének teljes mértékben a CRR/CRD követelményeinek hatálya alá, hogy nem született akaratlagos (és megalapozott információk alapján hozott) döntés arról, hogy esetükben valóban ez jelenti-e a legmegfelelőbb rendszert. Másodszor, amennyiben a befektetési vállalkozásokra vonatkozó felülvizsgálat eredményeként az árutőzsdei kereskedőkre szabott, speciális prudenciális keretrendszer jön létre, az e kereskedőkre vonatkozó szabályozási keretek instabilakká válnak: a jelenlegi rendszerből, amelyben mentesülnek a nagykockázat-vállalásra és a szavatolótőke-követelményekre vonatkozó rendelkezések alól, először egy, a CRR/CRD követelményeit teljes mértékben érvényesítő ideiglenes rendszer hatálya alá kerülnének, majd ezt követően nagyon rövid időn (egy vagy két éven) belül a fent említett, sajátosan rájuk szabott keretrendszer vonatkozna rájuk. Ezt a kimenetelt lehetőleg el kell kerülni.
               
               
                  Annak érdekében tehát, hogy ez a helyzet ne álljon elő, célszerű meghosszabbítani a CRR-ben meghatározott, jelenlegi mentességek hatályát. A meghosszabbítás során figyelembe kell venni a befektetési vállalkozásokra vonatkozó felülvizsgálat befejezéséhez és az annak eredményeként esetlegesen létrejövő jogi aktusok megalkotásához, elfogadásához és alkalmazásához szükséges időt.
               
            
            
               •A javaslatnak a szabályozási terület jelenlegi rendelkezéseivel való összhangja
            
            
               
                  Ez a javaslat teljes mértékben összhangban van a CRR jelenlegi rendelkezéseivel (az azokban foglalt mentességeket hosszabbítja meg). Teljes mértékben összhangban van emellett a befektetési vállalkozásokra vonatkozó felülvizsgálat általános törekvésével is (a befektetési vállalkozások céljaira megfelelő prudenciális keretrendszer kialakítása), mely felülvizsgálatról a CRR rendelkezik (lehetővé teszi az árutőzsdei kereskedők meglévő szabályok szerinti működését a felülvizsgálat befejezéséig és az annak eredményeként esetlegesen elfogadandó jogalkotási javaslatok végrehajtásáig).
               
            
            
               •A javaslat egyéb uniós politikákkal való összhangja
            
            
               
                  Ez a javaslat összefügg a 2014/65/EU irányelvnek (MiFID 2) azon végrehajtási aktusával, amely a befektetési vállalkozásnak minősülő árutőzsdei kereskedőket azonosítja
                     2
                  . Összefügg emellett az energiapiac területével kapcsolatos szakpolitikával is, tekintettel arra, hogy az árutőzsdei kereskedők ezen a piacon fejtik ki tevékenységüket (esetenként akár nagy energiapiaci vállalatcsoportok részeként)
                     3
                  .
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  Mivel a javaslat a CRR módosítására vonatkozik, azonos jogalap került kiválasztásra.
               
            
            
               •Szubszidiaritás (nem kizárólagos hatáskör esetén)
            
            
               
                  A jelenlegi mentességeket az uniós jog, ezen belül a CRR tartalmazza. Mivel a CRR nem teszi a tagállamok számára lehetővé e mentességek meghosszabbítását, erre csak uniós szinten kerülhet sor.
               
            
         
         
            
               •Arányosság
            
            
               
                  A javaslat arányos, mivel az 1. szakaszban ismertetett probléma megoldása érdekében rendkívül korlátozott mértékben módosítja a meglévő jogszabályokat.
               
            
            
               •A jogi aktus típusának megválasztása
            
            
               
                  Mivel a javaslat a CRR módosítását kívánja meg, ezért a választott jogiaktustípus a rendelet.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  A fent említetteknek megfelelően jelenleg van folyamatban a CRR-ben és a CRD-ben meghatározott, a befektetési vállalkozásokra (azaz többek között az árutőzsdei kereskedőkre) vonatkozó prudenciális keretrendszer felülvizsgálata. Az árutőzsdei kereskedők megfelelő prudenciális kezelését e felülvizsgálat eredményei határozzák majd meg. Jelen javaslat célja az árutőzsdei kereskedőkre vonatkozó jelenlegi elbánás meghosszabbítása a befektetési vállalkozásokra vonatkozó felülvizsgálat befejezéséig és a prudenciális keretrendszer annak eredményeként bekövetkező esetleges módosításának végrehajtásáig.
               
            
            
               •Az érdekelt felekkel folytatott konzultációk
            
            
               
                  Nem került sor konzultációkra az érdekelt felekkel.
               
            
            
               •Szakértői vélemények beszerzése és felhasználása
            
            
               
                  Nem került sor külső szakértők bevonására.
               
            
            
               •Hatásvizsgálat
            
            
               
                  Mivel a javaslatnak nincs jelentős gazdasági, környezeti vagy szociális hatása, hatásvizsgálat nem készül. Jelentős hatással járna ellenben az, ha a mentességek meghosszabbítására nem kerülne sor, és ennek következtében a CRR és a CRD követelményei teljes mértékben alkalmazandóvá válnának az árutőzsdei kereskedőkre (ráadásul anélkül, hogy elemzés készülne arról, megfelelő lenne-e esetükben ez).
               
            
            
               •Célravezető szabályozás és egyszerűsítés
            
            
               
                  A javaslat nem jár az árutőzsdei kereskedők szabályozásból eredő terheinek módosulásával a fellépés elmaradásához képest. Feltéve, hogy a befektetési vállalkozásokra vonatkozó felülvizsgálat eredményeként új prudenciális keretrendszer kerül kialakításra az árutőzsdei kereskedők vonatkozásában, e javaslat éppen azt kívánja elkerülni, hogy az árutőzsdei kereskedők előbb a CRR és a CRD követelményeinek (és az ezzel járó szabályozásból eredő terheknek) a hatálya alá kerüljenek csak azért, hogy azt követően röviddel már az említett új keretrendszer vonatkozzon rájuk.
               
               
                  Más szóval, a javaslat célja, hogy megakadályozza az árutőzsdei kereskedők szabályozásból eredő terheinek ideiglenes növekedését.
               
            
            
               •Alapvető jogok
            
            
               
                  A javaslatnak nincs hatása az alapvető jogok védelmére.
               
            
            
               4.KÖLTSÉGVETÉSI VONZATOK
            
            
               
                  A javaslatnak nincs költségvetési vonzata.
               
            
         
         
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  E javaslat célja annak az időszaknak a meghosszabbítása, amely alatt az árutőzsdei kereskedők mentesülnek a CRR-ben megállapított egyes követelmények alól. Végrehajtási tervre nincs szükség, mivel a meghosszabbítás közvetlenül alkalmazandó, és a jelenlegi gyakorlat folytatását biztosítja. Ugyanezen okból nincs szükség nyomon követésre, értékelésre és jelentéstételi intézkedésekre sem. Ezekre az elemekre az árutőzsdei kereskedőkre vonatkozó prudenciális keretrendszernek a befektetési vállalkozásokra vonatkozó felülvizsgálat eredményeként esetlegesen végrehajtandó módosításai esetében lesz szükség.
               
            
            
               •Magyarázó dokumentumok (irányelvek esetében)
            
            
               
                  Tárgytalan.
               
            
            
               •A javaslat egyes rendelkezéseinek részletes magyarázata
            
            
               
                  A javaslat rendelkezései kizárólag az árutőzsdei kereskedők számára a CRR-ben megállapított, a nagykockázat-vállalásra és a szavatolótőke-követelményekre vonatkozó mentességek meghosszabbítására irányulnak. Jelen indokolás megelőző szakaszai részletesen kifejtik a javaslat rendelkezéseinek logikáját és indokait.
               
            
            
               2015/0295 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               az árutőzsdei kereskedők számára biztosított mentességek tekintetében az 575/2013/EU rendelet módosításáról
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 114. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  4
               ,
            
            
               tekintettel az Európai Központi Bank véleményére
                  5
               ,
            
            
               rendes jogalkotási eljárás keretében,
            
            
               mivel:
            
         
         
            
               (1)Az 575/2013/EU európai parlamenti és tanácsi rendelet
                  6
                mentesíti a nagykockázat-vállalásra, illetve a szavatolótőke-követelményekre vonatkozó rendelkezések alól azokat a befektetési vállalkozásokat, amelyek fő üzleti tevékenysége kizárólag a 2004/39/EK európai parlamenti és tanácsi irányelv
                  7
                I. melléklete C. szakaszának 5., 6., 7., 9. és 10. pontjában meghatározott pénzügyi instrumentumokhoz kapcsolódó befektetési szolgáltatásokból és tevékenységekből áll, és amelyekre 2006. december 31-én a 93/22/EGK tanácsi irányelvet
                  8
                nem kellett alkalmazni (a továbbiakban: árutőzsdei kereskedők). Ezek a mentességek 2017. december 31-ig alkalmazandók.
            
            
               (2)Az 575/2013/EU rendelet egyúttal azt is előírja, hogy a Bizottság 2015. december 31-ig tegyen jelentést az árutőzsdei kereskedők prudenciális felügyelete céljára megfelelő rendszerről. A rendelet továbbá előírja, hogy a Bizottság ugyanezen időpontig készítsen jelentést az általában vett befektetési vállalkozások prudenciális felügyelete céljára megfelelő rendszerről. Adott esetben e jelentéseket jogalkotási javaslatok követhetik.
            
            
               (3)A befektetési vállalkozásokra, köztük az árutőzsdei kereskedőkre vonatkozó tőkekövetelmények felülvizsgálata (a továbbiakban: a befektetési vállalkozásokra vonatkozó felülvizsgálat) folyamatban van. A felülvizsgálat és az annak fényében esetlegesen szükségessé váló új jogi aktusok elfogadása csak 2017. december 31-ét követően zárul le.
            
            
               (4)A jelenlegi rendszer értelmében 2017. december 31. után az árutőzsdei kereskedők a nagykockázat-vállalásra és a szavatolótőke-követelményekre vonatkozó rendelkezések hatálya alá kerülnek. Ennek következtében jelentősen több szavatoló tőkével kell majd rendelkezniük a további működéshez, és ezáltal megnövekedhetnek a tevékenységeikkel kapcsolatos költségek.
            
            
               (5)A nagykockázat-vállalásra vonatkozó követelmények és a szavatolótőke-követelmények árutőzsdei kereskedők általi alkalmazását megkövetelő helyzet nem alakulhat ki lejáró mentességek eredményeként. Az erre vonatkozó döntést alapos indokok és a befektetési vállalkozásokra vonatkozó felülvizsgálat következtetései alapján kell meghozni, és azt jogi aktusban világosan ki kell fejezni.
            
            
               (6)Következésképpen új határidőt kell megállapítani a mentességek alkalmazásának lejáratára. Az 575/2013/EU rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az 575/2013/EU rendelet a következőképpen módosul:
            
            
               1. A 493. cikk (1) bekezdésének második mondata helyébe a következő szöveg lép:
            
            
               „E mentességet 2020. december 31. és az e cikk (2) bekezdése alapján történő bármely későbbi módosítás hatálybalépésének időpontja közül a korábbi időpontig kell alkalmazni.”
            
            
               2. A 498. cikk (1) bekezdésének második albekezdése helyébe a következő szöveg lép:
            
            
               „E mentességet 2020. december 31. és a (2) és (3) bekezdés alapján történő bármely későbbi módosítás hatálybalépésének időpontja közül a korábbi időpontig kell alkalmazni.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  A CRR voltaképpen csak kiterjesztette a 2006/48/EK irányelvben már biztosított mentességet, mivel nem volt elegendő idő az árutőzsdei kereskedőkre vonatkozó megfelelő prudenciális szabályozás kialakítására.
               
               
                  
                     (2)
                  Az összefüggés a MiFID 2 irányából vezet a CRR/CRD felé: ha egy árutőzsdei kereskedő az előbbi értelmében befektetési vállalkozásnak minősül, akkor az utóbbi jogszabályok követelményei vonatkoznak rá.
               
               
                  
                     (3)
                  A mentesség meghosszabbítása révén elkerülhetők az e piacokat érintő esetleges fennakadások, és elegendő idő marad az árutőzsdei kereskedőkre vonatkozó megfelelő prudenciális keretrendszer kialakítására.
               
               
                  
                     (4)
                  HL C , , . o.
               
               
                  
                     (5)
                  HL C , , . o.
               
               
                  
                     (6)
                  Az Európai Parlament és a Tanács 2013. június 26-i 575/2013/EU rendelete a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról, (HL L 176., 2013.6.27.,1. o.).
               
               
                  
                     (7)
                  Az Európai Parlament és a Tanács 2004. április 21-i 2004/39/EK irányelve a pénzügyi eszközök piacairól, a 85/611/EGK és a 93/6/EGK tanácsi irányelv, és a 2000/12/EK európai parlamenti és tanácsi irányelv módosításáról, valamint a 93/22/EGK tanácsi irányelv hatályon kívül helyezéséről (HL L 145., 2004.4.30., 1. o.).
               
               
                  
                     (8)
                  Az értékpapír-befektetési szolgáltatásokról szóló, 1993. május 10-i 93/22/EGK tanácsi irányelv (HL L 141., 1993.6.11., 27. o.).